CELEX: 32021R1175
Language: da
Date: 2021-07-16 00:00:00
Title: Kommissionens forordning (EU) 2021/1175 af 16. juli 2021 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af polyoler i visse energireducerede konfektureprodukter (EØS-relevant tekst)

19.7.2021   
               
               
                  DA
               
               
                  Den Europæiske Unions Tidende
               
               
                  L 256/53
               
            
         KOMMISSIONENS FORORDNING (EU) 2021/1175
         af 16. juli 2021
         om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af polyoler i visse energireducerede konfektureprodukter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
         ud fra følgende betragtninger:
         
                     (1)
                  
                  
                     I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
                  
               
                     (2)
                  
                  
                     Denne liste kan opdateres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
                  
               
                     (3)
                  
                  
                     Den 18. december 2018 blev der indgivet en ansøgning om tilladelse til at anvende polyoler som sødestof i energireducerede hårde konfektureprodukter (bolsjer og lign. og slikkepinde), bløde konfektureprodukter (tyggeslik, frugtgummi og skumslik/marshmallows), lakrids, nougat og marcipan, forfriskende, stærkt aromatiserede halspastiller og mikropastiller til at give frisk ånde. Medlemsstaterne fik efterfølgende adgang til denne ansøgning i overensstemmelse med artikel 4 i forordning (EF) nr. 1331/2008.
                  
               
                     (4)
                  
                  
                     Polyoler er kaloriefattige sødestoffer og kan helt eller delvis erstatte kalorieholdigt sukker i visse konfektureprodukter. Dette fører til en reduktion af deres kalorieindhold og til at tilbyde forbrugerne energireducerede produkter i overensstemmelse med artikel 7 i forordning (EF) nr. 1333/2008. Kombineret anvendelse af polyoler og sukker i energireducerede konfektureprodukter giver sødme til produkter og de ønskede funktioner og organoleptiske egenskaber, som ikke kan opnås med andre ingredienser eller ved at anvende polyoler alene.
                  
               
                     (5)
                  
                  
                     En begrænset anvendelse af polyoler som sødestoffer anses for acceptabel i fødevarer, forudsat at der tages hensyn til deres afførende virkning (3). Forordning (EF) nr. 1333/2008 tillader generelt ikke anvendelse af polyoler i drikkevarer på grund af deres afførende potentiale. Når polyoler anvendes i faste fødevarer, såsom de konfektureprodukter, der er omfattet af ansøgningen, vil de dog sandsynligvis ikke forårsage uønskede afførende symptomer under et indtag på 20 g polyoler pr. dag fra alle kilder (4). Forordning (EF) nr. 1333/2008 giver derfor allerede mulighed for at anvende quantum satis i fødevarekategori 05.2 »Andre konfektureprodukter, herunder mikropastiller til at give frisk ånde« bl.a. til helt at erstatte sukker i produkter uden tilsat sukker. Den foreslåede udvidelse af anvendelsen vedrører kun delvis erstatning af sukker i de samme produkttyper, og polyoler vil således blive anvendt på et niveau, der ikke forbindes med uønskede afførende symptomer.
                  
               
                     (6)
                  
                  
                     I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra autoriteten, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Tilladelsen til at anvende polyoler som sødestoffer i energireducerede konfektureprodukter sammen med deres allerede tilladte anvendelse i konfektureprodukter uden tilsat sukker udgør en ajourføring af denne liste, som ikke kan få virkninger for menneskers sundhed. Det er derfor ikke nødvendigt at indhente en udtalelse fra autoriteten. For at sikre, at forbrugerne får tilstrækkelige oplysninger, skal mærkningen af fødevarer med et indhold af tilsatte polyoler på mere end 10 %, som er godkendt i henhold til bilag II til forordning (EF) nr. 1333/2008, indeholde den obligatoriske angivelse »overdreven indtagelse kan virke afførende«, jf. bilag III til Europa-Parlamentets og Rådets forordning (EU) nr. 1169/2011 (5).
                  
               
                     (7)
                  
                  
                     Det er derfor hensigtsmæssigt at tillade anvendelse quantum satis af polyoler som sødestof i visse energireducerede produkter, jf. betragtning 3, første punktum, i fødevareunderkategori 05.2 »Andre konfektureprodukter, herunder mikropastiller til at give frisk ånde«.
                  
               
                     (8)
                  
                  
                     Bilag II til forordning (EF) nr. 1333/2008 bør derfor ændres.
                  
               
                     (9)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilag II til forordning (EF) nr. 1333/2008 ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. juli 2021.
            
               
                  På Kommissionens vegne
               
               
                  Ursula VON DER LEYEN
               
               Formand
            
         
         
            (1)  EUT L 354 af 31.12.2008, s. 16.
         
            (2)  Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (EUT L 354 af 31.12.2008, s. 1).
         
            (3)  Rapport fra Den Videnskabelige Komité for Levnedsmidler (SCF) om sødestoffer (SCF, 1984), udtalelse fra Den Videnskabelige Komité for Levnedsmidler om erythritol (udtalelse af 5. marts 2003).
         
            (4)  Rapport fra Den Videnskabelige Komité for Levnedsmidler (SCF) om sødestoffer (udtalelse afgivet af SCF den 11. december 1987 og den 10. november 1988).
         
            (5)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
      
      
         
            BILAG
            I del E i bilag II til forordning (EF) nr. 1333/2008 i fødevarekategori 05.2 »Andre konfektureprodukter, herunder mikropastiller til at give frisk ånde« indsættes følgende række efter gruppe IV »Polyoler«, der er godkendt med begrænsningen »Kun til krystalliseret frugt, energireduceret eller uden tilsat sukker«:
            
               
                            
                        
                        
                           »Gruppe IV
                        
                        
                           Polyoler
                        
                        
                           
                              Quantum satis
                           
                        
                        
                            
                        
                        
                           Kun til bolsjer og lign. og slikkepinde, tyggeslik, frugtgummi og skumslik/marshmallows, lakrids, nougat, marcipan, mikropastiller til at give frisk ånde og forfriskende, stærkt aromatiserede halspastiller, energireducerede eller uden tilsat sukker«